### 19.    Beslutning vedrørende videreførelse af "Sammen kvitter vi tobakken"

**Åbent**

Sagsnr.: 326-2014-100510     J.nr.: 29.09.04           Dokumentnr.:
326-2017-162359

**Sagstype**

Beslutning

**Resume og sagens baggrund**

I satspuljeaftalen 2017-2020 er der afsat midler til ”Hjælp
til rygestop til særlige grupper (rygestopmedicin)”. Midlerne udbetales til
kommunerne via bloktilskuddet. Kalundborg Kommune tildeles samlet 235.000 kr. i
perioden 2017-2019. Midlerne skal benyttes til vederlagsfri udlevering af
rygestopmedicin. Kalundborg Kommune har siden 2015 tilbudt vederlagsfrit rygestopmedicin
til storrygere med socioøkonomiske og/eller helbredsmæssige tilstande relateret
til rygning, samt gravide. Der har været tale om et satspuljefinansieret
projekt, der udløber i 2017. Der lægges op til beslutning i forhold til
videreførelse og finansiering af den nuværende indsats.

**Indstillinger**

Leder af Sundhedsstaben indstiller,

1. at "Sammen
kvitter vi tobakken" videreføres i 2017-2019.

2. at midlerne afsat i
satspuljeaftalen overføres til området, når de modtages med bloktilskuddet.

3. at indsatsen
finansieres med samlet 823.000 kr. i periode 2017-2019 fra henholdsvis:

o 235.000
kr. fra satspuljemidler tildelt Kalundborg Kommune til finansiering af
rygestopmedicin i hele perioden

o 588.000
kr. fra midler afsat af Ældre- og Sundhedsudvalget til intensiveret rygestop og
sundhedsfremme- og forebyggelse til løn mv. til rygestopinstruktørerne i hele
perioden.

4. at budget- og
driftsansvar overføres til Ulrike Christiansen og Genoptræningscenteret.

**Behandling**

Ældre- og Sundhedsudvalget.

**Sagsfremstilling**

Der er med satspuljeaftalen 2017-2020 afsat 26,5 mio. kr. i
perioden 2017-2019 til ”Hjælp til rygestop til særlige grupper
(rygestopmedicin)”. Midlerne overføres til kommunerne som bloktilskud.

De nærmere krav til satspuljen er en del af
udmøntningsaftalen om Kræftplan IV mellem regeringen, Danske Regioner og KL,
hvor det bl.a. er specificeret, at muligheden for vederlagsfri udlevering til
den enkelte borger er betinget af, at borgeren samtidigt følger et kommunalt rygestopforløb
samt at de 26,5 mio. kr. skal bruges til vederlagsfri udlevering
rygestopmedicin.

Satspuljemidlerne kan således ikke benyttes til at dække
eksisterende eller nye kommunale udgifter til rygestopforløb eller andre heraf
afledte udgifter.

Sundhedsstyrelsen er ansvarlig for en evaluering af
satspuljen ”Hjælp til rygestop til særlige grupper (rygestopmedicin)", men
konkret evalueringsdesign er på nuværende tidspunkt ikke endeligt fastlagt.

Puljen tager afsæt i erfaringerne fra de kommunale projekter
under satspuljen ”Forstærket indsats over for storrygere”. Kalundborg Kommune
har været en af de 26 kommuner, der fik midler fra denne pulje. Projektet
afsluttes med udgangen af 2017. [adresse] tilbud hedder "Sammen
kvitter vi tobakken". Navnet signalerer, at rygestoptilbuddet er et samarbejde
mellem borgeren og rygestoprådgiver/kommune.

*Sammen kvitter vi tobakken*

Det overordnede mål med indsatsen "Sammen kvitter vi
tobakken" i Kalundborg Kommune har været at mindske uligheden i sundhed på
tobaksområdet i Kalundborg Kommune, og reducere antallet af rygere blandt
borgere, der er særligt sårbare overfor rygningens helbredsmæssige
konsekvenser, og som har vanskeligt ved at holde op med at ryge. Hermed støtter
indsatsen  op om Strategien for Det Nære Sundhedsvæsen i Kalundborg Kommune
både i forhold til at skabe større lighed i sundhed, og i forhold til, at
støtte de mennesker, der ønsker at holde op med at ryge og sikre, at alle der
ønsker at blive røgfri, oplever at de kan få hjælp hertil.

Målgruppen for tilbuddet i Kalundborg Kommune er storrygere,
som desuden har opfyldt et eller flere socioøkonomiske eller helbredsmæssige
kriterier (se notatet vedlagt i bilag). Desuden har gravide rygere og deres
partnere været omfattet af projektet.

Tilbuddet består af et rådgivningsforløb kombineret med
mulighed for betalt rygestopmedicin under rådgivningsforløbet.
Rådgivningsforløbet er individuelt tilrettelagt og i de fleste tilfælde
individuelt afviklede forløb (kan foregå i små grupper). Et forløb består som
udgangspunkt af fem samtaler evt. understøttet med nogle telefoniske samtaler.
Varigheden af forløbet strækker sig over 2-3 måneder.

For en nærmere beskrivelse af projektet henvises til det
vedlagte notat.

*Status og videreførelse af "Sammen kvitter vi
tobakken"*

Der har fra 1. april 2015 indtil 1. april 2017 været optaget
182 deltagere i tilbuddet. Af de der starter på et forløb, har 66 % gennemført,
og af disse var 66 % røgfri ved afslutning af forløbet (45 % af alle
deltagere). Efter 6 måneder er 55 %, af de der gennemførte tilbuddet, stadig
røgfri (47 % af alle deltagere). Tallene er højere end det forventede, som var
40 % ved rådgivningsforløbets afslutning og 25 % af alle deltagere efter 6
måneder. Vi kan se, at vi med en målgruppe, som for en meget stor dels
vedkommende, har store udfordringer socialt, psykisk eller fysisk (ofte en
kombination af flere af disse faktorer), opnår en gennemførelsesprocent som
nærmer sig den vi har for vores almindelige rygestoptilbud, og en fastholdelsesprocent,
der er højere end på de almindelige tilbud.

Interviews af deltagere i "Sammen kvitter vi tobakken"
peger på at:

· Betalt
rygestopmedicin er en afgørende faktor for gennemførelse, dels af økonomiske
grunde dels som opmuntring/belønning eller har betydning i form af, at
deltagerne oplever en forpligtigelse.

· En
anden væsentlig faktor er at tilbuddet er individuelt tilrettelagt.

· Flere
af borgerene oplever en forbedring af deres fysiske velbefindende og formåen og
af psykisk velbefindende (mere ro/mindre stress).

· For
nogle deltagere har rygestoppet ført til ændring/ønske om og tro på mulighed
for ændring af andre vaner (f.eks. kost, motion og alkohol).

For yderligere informationer henvises til det vedlagte
notat.

På baggrund af projektets foreløbige resultater anbefaler
administrationen, at tilbuddet videreføres i perioden 2017-2019 med samme
målgruppe og indhold (individuelt forløb kombineret med tilbud om gratis
rygestop medicin).

Der har i projektperioden ikke været begrænsninger på beløbet
til rygestopmedicin. Det gennemsnitlige forbrug pr. borger har været ca. 1200
kr. Der er ikke en eksakt viden om hvor stort et beløb, der er tilstrækkeligt
for, at det fungerer som et motivations- og fastholdelseselement. Såfremt det
besluttes, at videreføre indsatsen i Kalundborg Kommune, kan det overvejes, om
der forsat skal være fuldfinansiering af al rygestopmedicin, eller om der skal
sættes et loft i forhold til tilskud pr. borger. Administrationen anbefaler, at
der ikke ændres på den nuværende praksis.

I projektperioden har Forebyggelses- og
Genoptræningscenteret været leverandør af rådgivningstilbuddet, mens
projektledelsesdelen og koordineringsdelen har været placeret i [adresse].
Såfremt det besluttes, at videreføre indsatsen anbefaler administrationen, at
budget- og driftsansvar overføres til Ulrike Christiansen og Genoptræningscenteret.

*Økonomi*

Kalundborg Kommune tildeles i perioden 2017-2019 i alt
235.000 kr. til vederlagsfri udlevering rygestopmedicin fra puljen ”Hjælp til
rygestop til særlige grupper (rygestopmedicin)". I projektperioden har
gennemsnitsudgiften til rygestopmedicin været 1200 kr. Hvis det antages, at
dette niveau forsættes, vil det svare til ca.196 borgere. På baggrund af den
nuværende indsats vurderes dette at være et realistisk antal borgere at
inkludere i perioden.

Udgifter til rådgivningstimer mv. vil være samlet 823.000
kr. i perioden. Ældre- og Sundhedsudvalget afsatte i august 2015 midler til at
intensivere indsatsen i forhold til rygning, herunder 150.000 kr. til udvikling
og implementering af rygestoptilbud målrettet socialt udsatte voksne. I 2015 og
2016 er borgerne blevet tilbudt "Sammen kvitter vi tobakken", og der
er derfor ikke brugt midler på udvikling af tilbud. Midlerne kan derfor
benyttes til videreførelse af indsatsen. De resterende 588.000 kr. anbefales
finansieret af Ældre- og Sundhedsudvalgets pulje til forebyggelse og
sundhedsfremme med 219.000 kr. pr. år i hhv. 2018 og 2019.

**Økonomiske konsekvenser**

Hvis det besluttes, at indsatsen skal videreføres anbefales
det, at indsatsen i 2017-2019 finansieres via puljemidler, som beskrevet
ovenfor.

**Ældre- og Sundhedsudvalgets
møde den 12. juni 2017:**

Udvalget godkender indstillingen for så vidt angår punkt 1,
3 og 4, og udvalget anbefaler punkt 2 overfor Økonomiudvalg og
Kommunalbestyrelse.

Udvalget beder derudover administrationen om at komme med et
oplæg med et særligt fokus på de unge rygere samt, at det bliver et emne på
dialogmødet med Børn- og Familieudvalget.

**Økonomiudvalgets møde den 21.
juni 2017:**

Anbefaler, at midlerne afsat i satspuljeaftalen overføres
til området, når de modtages med bloktilskuddet (indstillingens pkt. 2).

**Bilag**

|  |  |
| --- | --- |
| Evaluering af "Sammen kvitter vi tobakken" | 326-2017-177785 |